**ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**Αριθ. Απόφασης 419 /2018**

**ΑΔΑ:** ΩΧΟΨΩΨΑ-9Δ5



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΑΡΤΑΣ**

**ΔΗΜΟΣ ΑΡΤΑΙΩΝ**

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ ΤΗΣ 43ο/2018 Της 30Ης ΙΟΥΛΙΟΥ 2018**

**ΣΥΝΕΔΡΙΑΣΗΣ ΤΗΣ ΟΙΚΟΝΟΜΙΚΗΣ ΕΠΙΤΡΟΠΗΣ ΤΟΥ ΔΗΜΟΥ ΑΡΤΑΙΩΝ**

**ΘΕΜΑ: ‘‘Σύνταξη όρων διακήρυξης δημοπρασίας για την παραχώρηση του δικαιώματος χρήσης (2) θέσεων περιπτέρων μετά των κουβουκλίων αυτών και καθορισμός ελαχίστου ορίου πρώτης προσφοράς ’’**

Στην Άρτα, σήμερα, 30-07-2018 και ώρα 09:00 π.μ.. στο Δημοτικό Κατάστημα του Δήμου Αρταίων συνήλθε σε τακτική συνεδρίαση η Οικονομική Επιτροπή του Δήμου Αρταίων, ύστερα από την **17965/26-07-2018** έγγραφη πρόσκληση, του Προέδρου της Οικονομικής Επιτροπής, που επιδόθηκε νόμιμα με αποδεικτικό στα μέλη, σύμφωνα με το άρθρο 75 παρ. 6 του Ν.3852/10.

Αφού διαπιστώθηκε νόμιμη απαρτία, δηλαδή σε σύνολο εννέα (9) μελών βρέθηκαν παρόντα τα παρακάτω (6) μέλη:

|  |  |
| --- | --- |
| **ΠΑΡΟΝΤΕΣ**   1. **Τσιρογιάννης Χρήστος**   **(Πρόεδρος)**  **2. Βλάχος Μιχαήλ**  **3. Χαρακλιάς Κων/νος**  **4. Κοτσαρίνης Μιχαήλ**  **5. Λιλής Γεώργιος**  **6.Σιαφάκας Χριστόφορος** | **ΑΠΟΝΤΕΣ**    **1. Κοσμάς Ηλίας**  **2. Παπαϊωάννου Κων/νος**  **3.Βασιλάκη –Μητρογιώρου**  **Βικτωρία** |

Στη συνεδρίαση παραβρέθηκαν ως ειδικώς προσκεκλημένοι Ο Γενικός Γραμματέας του Δήμου κ. Σερβετάς Ηλίας και η Ειδική Σύμβουλος του Δημάρχου κ. Σφαλτού Χαρίκλεια.

Καθήκοντα Γραμματέα Οικονομικής Επιτροπής εκτελεί ο Γεώργιος Ντεκουμές

Η Οικονομική Επιτροπή ομόφωνα έκανε δεκτό το αίτημα του Προέδρου της να συζητηθούν(4) έκτακτα θέματα.

Ο κ. Πρόεδρος εισηγούμενος το 3ο τακτικό θέμα**: Σύνταξη όρων διακήρυξης δημοπρασίας για την παραχώρηση του δικαιώματος χρήσης (2) θέσεων περιπτέρων μετά των κουβουκλίων αυτών και καθορισμός ελαχίστου ορίου πρώτης προσφοράς**. έθεσε υπόψη της επιτροπής την εισήγηση του Τμήματος Εσόδων η οποία αναφέρει τα εξής:Έχοντας υπόψη:

1. Τις διατάξεις του 3463/2006 (ΦΕΚ 114/Α/8-6-2006) περί κύρωσης του Κώδικα Δήμων και Κοινοτήτων
2. Τις διατάξεις του άρθρου 72, παρ. 1 του Ν. 3852/7-6-2010, περί καταρτίσεων των όρων δημοπρασιών από την Οικονομική Επιτροπή
3. Την υποπαράγραφο ΣΤ.2 του άρθρου πρώτου του ν. 4093/2012, όπως έχει τροποποιηθεί και ισχύει (ΦΕΚ 222/Α/12-11-2012)
4. Τα άρθρα 50 & 76 του ν. 4257/2014 (ΦΕΚ 93/Α/14-4-2014), «Επείγουσες ρυθμίσεις αρμοδιότητας Υπουργείου Εσωτερικών»
5. Την υπ΄ αρίθμ. 38/6-6-2014 εγκύκλιο του Υπουργείου Εσωτερικών, με θέμα: «Άρθρο 76 ν. 4257/2014 (φεκ 93/Α/14-4-2014), «Επείγουσες ρυθμίσεις αρμοδιότητας Υπουργείου Εσωτερικών»
6. Την υπ΄ αριθμ. 16/4-6-2015 εγκύκλιο του Υπουργείου Εσωτερικών
7. Την με αριθμ. πρωτ. 11146/5-4-2017 έγγραφο της Γενικής Δ/νσης Οικονομικών Υπηρεσιών & Διοκητικής Υποστήριξης του Υπουργείου Εσωτερικών, με θέμα: «Διευκρινήσεις σχετικά με την υποπαράγραφο ΣΤ.2 του άρθρου πρώτου του ν. 4093/2012, όπως έχει τροποποιηθεί και ισχύει
8. Την αριθμ. 182/2018 απόφαση Δημοτικού Συμβουλίου, με την οποία γνωμοδοτεί υπέρ της διατήρησης ενός (1) κενωθέντος περιπτέρου που βρίσκεται, στην Τ.Κ. Κορωνησίας ΔΕ Αμβρακικού και την αριθμ. 748/2017 απόφαση Δημοτικού Συμβουλίου, με την οποία γνωμοδοτεί υπέρ της διατήρησης ενός (1) κενωθέντος περιπτέρου που βρίσκεται, στην Τ.Κ. Ροδαυγής ΔΕ Ξηροβουνίου.
9. Το αριθμ. 16991/13-07-2018 έγγραφο της Δ/νσης Ανάπτυξης του Δήμου Αρταίων.

Και σύμφωνα με τις σχετικές διατάξεις των ν. 3463/2006 & 3852/2010 «Κώδικας Δήμων και Κοινοτήτων» όπως τροποποιήθηκαν και συμπληρώθηκαν, σε συνδυασμό με τις διατάξεις του Π.Δ. 270/81 (ΦΕΚ 77/Α/30-3-1981) περί «καθορισμού των οργάνων, της διαδικασίας και των όρων διενέργειας δημοπρασιών για εκποίηση ή εκμίσθωση πραγμάτων των Δήμων & Κοινοτήτων»,

καλείτε η Οικονομική Επιτροπή να προβεί στην σύνταξη των όρων διακήρυξης για τη διεξαγωγή πλειοδοτικής, φανερής και προφορικής δημοπρασίας με κριτήριο κατακύρωσης την υψηλότερη προσφορά για την παραχώρηση του δικαιώματος χρήσης δύο (2) θέσεων περιπτέρων, ήτοι:

**α) θέση περιπτέρου που βρίσκεται στην Τ.Κ. Ροδαυγής της Δ.Ε. Ξηροβουνίου**

**β) θέση περιπτέρου που βρίσκεται στην Τ.Κ. Κορωνησίας της Δ.Ε. Αμβρακικού**

Στη συνέχεια πήρε το λόγο ο κ. Πρόεδρος ο οποίος πρότεινε ως ελάχιστο όριο πρώτης προσφοράς για τα περίπτερα το ποσό των 50€ μηνιαίως.

**Η ΟΙΚΟΝΟΜΙΚΗ ΕΠΙΤΡΟΠΗ**

Αφού έλαβε υπόψη διατάξεις Ν. 3463/2006 και Ν.3852/2010 και την εισήγηση της Υπηρεσίας και την πρόταση του Προέδρου της

**ΑΠΟΦΑΣΙΖΕΙ ΟΜΟΦΩΝΑ**

**Α.** Τη διεξαγωγή πλειοδοτικής, φανερής και προφορικής δημοπρασίας με κριτήριο κατακύρωσης την υψηλότερη προσφορά για την παραχώρηση του δικαιώματος χρήσης δύο (2) θέσεων περιπτέρων, ήτοι:

α) **θέση περιπτέρου που βρίσκεται στην Τ.Κ. Ροδαυγής της Δ.Ε. Ξηροβουνίου**  μετά του κουβουκλίου αυτού

β) θέση περιπτέρου **που βρίσκεται στην Τ.Κ. Κορωνησίας της Δ.Ε. Αμβρακικού**  μετά του κουβουκλίου αυτού

**Β**. Συντάσσει τους όρους διακήρυξης δημοπρασίας ως κατωτέρω:

**Άρθρο 1- Τρόπος & Τόπος Διενέργειας της Δημοπρασίας**

Η δημοπρασία θα είναι πλειοδοτική, φανερή και προφορική σύμφωνα με τις σχετικές διατάξεις του άρθρου 192 ν. 3463/2006, του Π.Δ. 270/1981 βάση των όρων που καθορίζει η Οικονομική Επιτροπή(άρθρο 72 παρ. 1 περ. Ε του ν. 3852/2010), του Π.Δ. 34/1995 και του ν. 4093/2012 όπως αντικαταστάθηκε με το άρθρο 76 του ν. 4257/2014(ΦΕΚ 43/Α/14-4-2014) και με κριτήριο κατακύρωσης την υψηλότερη προσφορά Η δημοπρασία θα διεξαχθεί στο Δημοτικό κατάστημα (3ος όροφος- αίθουσα συνεδριάσεων Δημοτικού Συμβουλίου), Περ. Οδός & Αυξεντίου- Άρτα, σε εκτέλεση της αριθ. 547/2017 απόφασης του Δημοτικού Συμβουλίου, ενώπιον της Αρμόδιας Επιτροπής, δέκα (10) τουλάχιστον ημέρες μετά τις υποχρεωτικές δημοσιεύσεις.

Η δημοπρασία μπορεί να συνεχιστεί και πέραν της οριζόμενης στη διακήρυξη ώρας, εφόσον εξακολουθούν άνευ διακοπής οι προσφορές. Για τη συνέχιση της δημοπρασίας και πέραν της οριζόμενης ώρας αποφασίζει η Επιτροπή διενέργειας Δημοπρασιών, η απόφαση της οποίας καταχωρείται στα πρακτικά. Οι προσφορές των πλειοδοτών αναγράφονται στα πρακτικά κατά σειράεκφωνήσεως μετά του ονοματεπωνύμου του πλειοδότη. Τυχόν απόφαση της επί της δημοπρασίας επιτροπής περί αποκλεισμού ενδιαφερομένου να συμμετάσχει στη δημοπρασία, επειδή δεν πληροί τους όρους της διακήρυξης αναγράφεται στα πρακτικά. Κάθε προσφορά είναι δεσμευτική για τον πλειοδότη, η δέσμευση δε αυτή μεταβαίνει αλληλοδιαδόχως από τον πρώτο στους ακολούθους και επιβαρύνει οριστικά τον τελευταίο πλειοδότη. Αν κάποιος πλειοδοτεί για λογαριασμό άλλου, οφείλει να το δηλώσει στην επιτροπή δημοπρασίας πριν από την έναρξη του διαγωνισμού, στην οποία πρέπει να προσκομίσει για το σκοπό αυτό το νόμιμο πληρεξούσιο έγγραφο, γιατί διαφορετικά θεωρείται ότι μετέχει για δικό του λογαριασμό. Μετά τη λήξη της δημοπρασίας τα πρακτικά υπογράφονται από την Επιτροπή και από τον τελευταίο πλειοδότη και τον εγγυητή αυτού. Το αποτέλεσμα της δημοπρασίας και των τυχόν επαναληπτικών υπόκειται στην κρίση της Οικονομικής Επιτροπής του Δήμου Αρταίων να εγκρίνει ή όχι το αποτέλεσμα, χωρίς ο τελευταίος πλειοδότης να αποκτά οποιοδήποτε δικαίωμα πριν από την έγκριση.

Η δημοπρασία θα ακολουθήσει τρία στάδια:

**Στάδιο 1ο :** Υποβολή κλειστών φακέλων δικαιολογητικών, ξεχωριστά για την κάθε θέση παραχώρησης του δικαιώματος χρήσης περιπτέρου

**Στάδιο 2ο :** Έλεγχος δικαιολογητικών από την επιτροπή Διενέργειας Δημοπρασιών και ανακοίνωση των έγκυρων φακέλων, ξεχωριστά για την κάθε θέση παραχώρησης του δικαιώματος χρήσης περιπτέρου

**Στάδιο 3ο :** Έναρξης διαδικασίας φανερού προφορικού πλειοδοτικού διαγωνισμού, ξεχωριστά για την κάθε θέση παραχώρησης του δικαιώματος χρήσης περιπτέρου

**Άρθρο 2 – Έγκριση πρακτικών**

Η Οικονομική Επιτροπή κατακυρώνει το αποτέλεσμα της δημοπρασίας σύμφωνα με την κείμενη νομοθεσία. Η απόφαση κατακύρωσης της δημοπρασίας της Οικονομικής επιτροπής αποστέλλεται για έλεγχο νομιμότητας στην Αποκεντρωμένη Διοίκηση Ηπείρου- Δυτ.Μακεδονίας. Σε περίπτωση μη έγκρισης του αποτελέσματος της δημοπρασίας από την Αποκεντρωμένη Διοίκηση Ηπείρου- Δυτ.Μακεδονίας κανένα δικαίωμα οποιασδήποτε φύσης για οποιαδήποτε αιτία και λόγο δεν παράγεται υπέρ του μισθωτή ή του πλειοδότη ή γενικότερα οποιουδήποτε άλλου συμμετέχοντος ή μη σε αυτήν.

**Άρθρο 3- Διάρκεια Μίσθωσης**

Η μίσθωση αρχίζει αμέσως με την υπογραφή της σχετικής σύμβασης, μετά την κατακύρωση στον τελευταίο πλειοδότη.

Η παραχώρηση του δικαιώματος χρήσης των ως άνω περιπτέρων γίνεται για **επτά** (**7) χρόνια** από την ημερομηνία υπογραφής του σχετικού παραχωρητηρίου. Ο Δήμος Αρταίων διατηρεί το δικαίωμα να παρατείνει την παραχώρηση του δικαιώματος χρήσης του περιπτέρου έως τρία (3) χρόνια**,** μέχρι τη συμπλήρωση της δεκαετίας συνολικά, μη επιτρεπομένης οποιασδήποτε άλλης παράτασης, με δικαίωμα αναπροσαρμογής του τιμήματος με απόφαση της Οικονομικής Επιτροπής.

**Άρθρο 4- Καταβολή Μισθώματος**

Το μίσθωμα που θα επιτευχθεί στη δημοπρασία ισχύει για ένα (1) χρόνο και θα υπόκειται σε ετήσια αναπροσαρμογή επί του εκάστοτε καταβαλλόμενου, μέχρι τη λήξη της μίσθωσης κατά το ποσοστό του συνόλου της μεταβολής του δείκτη τιμών καταναλωτή του μήνα της αναπροσαρμογής, σε σχέση με τον αντίστοιχο μήνα του προηγούμενου έτους (απλή δωδεκάμηνη μεταβολή), όπως αυτή υπολογίζεται από την Εθνική Στατιστική Υπηρεσία της Ελλάδος (Ε.Σ.Τ.Ε.). Σε περίπτωση αρνητικής μεταβολής του δείκτη τιμών, το μίσθωμα θα παραμείνει σταθερό. Ο μισθωτής υποχρεούται στην καταβολή χαρτοσήμου και ΟΓΑ χαρτοσήμου, σε ποσοστό 3,6% επί του εκάστοτε καταβαλλόμενου μισθώματος.

Το μίσθωμα θα είναι μηνιαίο και θα καταβάλλεται από το δικαιούχο προκαταβολικά το **πρώτο δεκαήμερο κάθε μισθωτικού μήνα** στο ταμείο του Δήμου, απ΄ όπου θα λαμβάνει σχετική έγγραφη απόδειξη, που θα αποτελεί και το αποδεικτικό μέσο πληρωμής του ενοικίου ή σε τραπεζικό λογαριασμό που θα υποδείξει ο Δήμος, χωρίς όχληση από τον εκμισθωτή(Δήμο).

Σημειώνεται ότι στο παρόν μίσθωμα δεν περιλαμβάνονται τα τέλη κατάληψης κοινόχρηστων χώρων, για την παραχώρηση των οποίων ισχύουν οι εκάστοτε αποφάσεις του Δημοτικού Συμβουλίου Δήμου Αρταίων περί καθορισμού δημοτικών τελών χρήσης κοινόχρηστων χώρων (άρθρο 3 Ν. 1080/80).

Καθυστέρηση καταβολής του μισθώματος, για οποιαδήποτε λόγο ή αιτία, θα θεωρείτε πάντοτε ως δυστροπία του μισθωτή και θα έχει ως αποτέλεσμα για το Δήμο να θεωρήσει, αν θέλει, λυμένη τη σύμβαση και να ζητήσει να αποβληθεί ο μισθωτής από το περίπτερο και να αποδοθεί το μίσθιο στο Δήμο, με τη διαδικασία που προβλέπουν οι σχετικές διατάξεις του Κώδικα Πολιτικής Δικονομίας (παράλληλα δε να σφραγίσει το περίπτερο ο Δήμος)

**Άρθρο 5- Δικαίωμα Συμμετοχής**

Δικαίωμα συμμετοχής στη δημοπρασία έχουν φυσικά πρόσωπα, νομικά πρόσωπα και συνεταιρισμοί φυσικών προσώπων, με την προϋπόθεση να προσκομίσουν όλα τα δικαιολογητικά που αναφέρονται στο άρθρο 6 της διακήρυξης

**Άρθρο 6 – Δικαιολογητικά Συμμετοχής**

Οι συμμετέχοντες στο διαγωνισμό υποβάλλουν στην αρμόδια επιτροπή σφραγισμένο φάκελο όπου στο εξωτερικό του μέρος θα αναγράφεται ο τίτλος της Δημοπρασίας και στο πάνω μέρος αριστερά η επωνυμία και τα πλήρη στοιχεία του προσφέροντος, με τα κάτω πρωτότυπα δικαιολογητικά, επί ποινή αποκλεισμού:

1. Έγγραφη δήλωση συμμετοχής με πλήρη στοιχεία του ενδιαφερομένου

2. Φωτοτυπία αστυνομικής ταυτότητας, εφόσον είναι φυσικό πρόσωπο καθώς και του εγγυητή

3. Υπεύθυνη δήλωση του Ν. 1599/86 του συμμετέχοντος στη δημοπρασία ή του νόμιμου εκπροσώπου του με θεωρημένο το γνήσιο της υπογραφής στην οποία θα αναφέρεται ότι έλαβε γνώση των όρων της διακήρυξης τους οποίους και αποδέχεται πλήρως και ανεπιφυλάκτως καθώς και της πραγματικής κατάστασης των προς μίσθωση χώρων για την παραχώρηση του δικαιώματος χρήσης εκμετάλευσης περιπτέρων, καθώς και του εγγυητή του.

4. Υπεύθυνη δήλωση του Ν. 1599/86 του συμμετέχοντος στη δημοπρασία ή του νόμιμου εκπροσώπου του με θεωρημένο το γνήσιο της υπογραφής στην οποία θα αναφέρεται ότι δεν έχει αποκλειστεί από διαγωνισμούς του δημοσίου, καθώς και του εγγυητή του.

5. Νομιμοποιητικά έγγραφα εκπροσώπησης, εφόσον ο διαγωνιζόμενος συμμετέχει στη δημοπρασία με εκπρόσωπο

6. Βεβαίωση από την Ταμειακή Υπηρεσία του Δήμου και από την Δημοτική Επιχείρηση Ύδρευσης και Αποχέτευσης Άρτας, περί μη οφειλής του συμμετέχοντος φυσικού ή νομικού προσώπο καθώς και του εγγυητή του ή βεβαίωση διακανινισμού αυτής, που να ισχύει την ημέρα του διαγωνισμού. Προκειμένου για νομικά πρόσωπα, η βεβαίωση της Ταμειακής και της Δημοτικής Επιχείρησης Ύδρευσης και Αποχέτευσης, απαιτείται να εξασφαλίζει τη μη ύπαρξη οφειλής και για το νόμιμο εκπρόσωπο του υποψηφίου.

7. Βεβαίωση φορολογικής ενημερότητας του συμμετέχοντα καθώς και του εγγυητή του, που ισχύουν κατά τη διενέργεια της δημοπρασίας.

8. Βεβαίωση ασφαλιστικής ενημερότητας του συμμετέχοντα καθώς και του εγγυητή του, που ισχύουν κατά τη διενέργεια της δημοπρασίας

9. Εγγυητική επιστολή συμμετοχής στη δημοπρασία

10. Απόσπασμα Ποινικού Μητρώου του συμμετέχοντα καθώς και του εγγυητή του, το οποίο να είναι σε ισχύ κατά τη διενέργεια της δημοπρασίας

11. Πιστοποιητικό του αρμόδιου Πρωτοδικείου ή του Γ.Ε.Μ.Η ότι δεν έχει πτωχεύσει, ούτε εκκρεμεί εναντίον του σχετική αίτηση, ούτε βρίσκεται σε πτωχευτικό συμβιβασμό ή πτωχευτική εκκαθάριση ή άλλη ανάλογη πτωχευτική διαδικασία

**Όταν στην πρόσκληση συμμετέχει εταιρεία:**

**I.**Στο όνομα της εταιρείας θα εκδίδονται και θα προσκομίζονται τα εξής δικαιολογητικά:

α) Πιστοποιητικό του αρμόδιου Πρωτοδικείου ή του Γ.Ε.Μ.Η ότι δεν έχει πτωχεύσει, ούτε εκκρεμεί εναντίον του σχετική αίτηση, ούτε βρίσκεται σε πτωχευτικό συμβιβασμό ή πτωχευτική εκκαθάριση ή άλλη ανάλογη πτωχευτική διαδικασία

β) Βεβαίωση φορολογικής ενημερότητας

γ) Βεβαίωση ασφαλιστικής ενημερότητας των ιδίων (ΟΑΕΕ) και για τις εισφορές κοινωνικής ασφάλισης των εργαζομένων που τυχόν θα απασχολεί(ΙΚΑ)

δ) Βεβαίωση από την Ταμειακή Υπηρεσία του Δήμου Αρταίων περί μη οφειλής του συμμετέχοντος φυσικού ή νομικού προσώπο καθώς και του εγγυητή ή βεβαίωση διακανονισμού αυτής, που να ισχύει την ημέρα του διαγωνισμού

ε)Εγγυητική επιστολή συμμετοχής στη δημοπρασία

στ)Νομιμοποιητικά έγγραφα εκπροσώπησης, εφόσον ο διαγωνιζόμενος συμμετέχει στη δημοπρασία με εκπρόσωπο

**II**.Στο όνομα των εταίρων προκειμένου περί Ο.Ε, Ε.Ε., και ΕΠΕ, στο όνομα των

Διαχειριστών περί ΙΚΕ, στο όνομα του μονοπρόσωπου εταίρου ΙΚΕ, καθώς και στο όνομα των μελών του Διοικητικού Συμβουλίου των Α.Ε. εφόσον είναι και μέτοχοι στο μετοχικό κεφάλαιο, θα εκδίδονται και θα προσκομίζονται τα εξής δικαιολογητικά:

α)Πιστοποιητικό εγγραφής σε Δήμο ή Κοινότητα ή Κράτους μέλους της Ε.Ε. ή φωτοτυπία της ταυτότητας,

β) Απόσπασμα Ποινικού Μητρώου το οποίο να είναι σε ισχύ

γ) Βεβαίωση ασφαλιστικής ενημερότητας των ιδίων (ΟΑΕΕ) και για τις εισφορές κοινωνικής ασφάλισης των εργαζομένων που τυχόν θα απασχολεί(ΙΚΑ)

δ) Βεβαίωση από την Ταμειακή Υπηρεσία του Δήμου Αρταίων περί μη οφειλής του συμμετέχοντος φυσικού ή νομικού προσώπο καθώς και του εγγυητή ή βεβαίωση διακανονισμού αυτής, που να ισχύει την ημέρα του διαγωνισμού

**III.** Στο όνομα ενός εκ των ομορρύθμων εταίρων ως νόμιμος εκπρόσωπος της επιχείρησης

προκειμένου περί ΟΕ ή ΕΕ και στο όνομα των νομίμων εκπροσώπων περί ΕΠΕ, ΙΚΕ, ή ΑΕ

θα εκδίδονται τα εξής δικαιολογητικά:

α) Υπεύθυνη δήλωση του Ν. 1599/86, με θεωρημένο το γνήσιο της υπογραφής στην οποία θα αναφέρεται ότι έλαβε γνώση των όρων της διακήρυξης τους οποίους και αποδέχεται πλήρως και ανεπιφυλάκτως καθώς και της πραγματικής κατάστασης των προς μίσθωση χώρων για την παραχώρηση του δικαιώματος χρήσης εκμετάλευσης περιπτέρων.

β) Υπεύθυνη δήλωση του Ν. 1599/86, με θεωρημένο το γνήσιο της υπογραφής στην οποία θα αναφέρεται ότι δεν έχει αποκλειστεί από διαγωνισμού δημοσίου.

Όλες οι εταιρείς θα προσκομίζουν τα καταστατικά ή εταιρικά τους καθώς και όλες τις τροποποιήσεις τους.Επιπλέον, οι μεν ΑΕ πιστοποιητικό του Γ.Ε.ΜΗ. περί του καταστατικού και των τυχών τροποποιήσεών του, καθώς και τα ΦΕΚ που έχουν δημοσιευθεί, οι δε λοιπές (Ε.Π.Ε, Ι.Κ.Ε, Ο.Ε, Ε.Ε.) πιστοποιητικό του Γ.Ε.ΜΗ. που θα αναφέρτεται η σύσταση και οι τροποποιήσεις και

Οι κεφαλαιουχικές εταιρείες (Ι.Κ.Ε, Ε.Π.Ε, Α.Ε.) απόφαη του Δ.Σ της για συμμετοχή στον παρόντα διαγωνισμό και του προσώπου που εξουσιοδοτείται με την απόφαση αυτή να συμμετέχει.

Τα συμμετέχοντα από κοινού φυσικά ή νομικά πρόσωπα ευθύνονται αλληλεγγύως και σε ολόκληρο έναντι του Δήμου Αρταίων

Η έλλειψη ενός ή περισσοτέρων εκ των παραπάνω δικαιολογητικών αποκλείει τον ενδιαφερόμενο από την διαδικασία της συμμετοχής.

Την ευθύνη για την συγκέντρωση και την εμπρόθεσμη κατάθεση των δικαιολογητικών την φέρει αποκλειστικά και μόνο ο ενδιαφερόμενος.

Επίσης, αποκλείονται από την διαδικασία επιλογής:

Όσοι έχουν καταδικαστεί:

α) για κλοπή, υπεξαίρεση, απάτη, απιστία, εκβίαση, πλαστογραφία, δωροδοκία, νομιμοποίηση, εσόδων από παράνομες δραστηριότητες

β) για παραβίαση των διατάξεων των νόμων περί ηθών και λεσχών

γ) για παράβαση της περί συναλλάγματος νομοθεσίας. Σε περίπτωση εταιρείας αυτό ισχύει για όλους τους εταίρους σε ΟΕ, ΕΕ, ΙΚΕ, και ΕΠΕ και όλα τα μέλη του Δ.Σ. για ΑΕ

δ) για παράβαση της περί ναρκωτικών νομοθεσίας

ε) Όσοι βρίσκονται σε πτώχευση ή εκκρεμεί εναντίον τους σχετική αίτηση ή βρίσκονται σε πτωχευτικό συμβιβασμό ή πτωχευτική εκκαθάριση ή άλλη ανάλογη πτωχευτική διαδικασία

στ) Όσοι έχουν ληξιπρόθεσμες οφειλές στο Δήμο Αρταίων

**Άρθρο7 - Ελάχιστο όριο πρώτης προσφοράς**

Ελάχιστο όριο της πρώτης προσφοράς (τιμή εκκίνησης) για κάθε θέση περιπτέρου, ορίζεται ως εξής:

1) για τη θέση περιπτέρου που βρίσκεται στην Τ.Κ. Ροδαυγής, **ποσό 50 € μηνιαίως**

2) για τη θέση περιπτέρου που βρίσκεται στην Τ.Κ. Κορωνησίας, **ποσό 50€ μηνιαίως**

**Άρθρο 8- Εγγύηση Συμμετοχής στην Δημοπρασία**

Για να γίνει κάποιος δεκτός στη δημοπρασία πρέπει να καταθέσει στην επιτροπή διενέργειας της δημοπρασίας ως εγγύηση συμμετοχής γραμμάτιο σύστασης παρακαταθήκης του Ταμείου Παρακαταθηκών και Δανείων ή εγγυητική επιστολή αναγνωρισμένης τράπεζας ή βεβαίωση του Ταμείου Παρακαταθηκών και Δανείων για παρακατάθεση σε αυτό από αυτόν που επιθυμεί να λάβει μέρος στη δημοπρασία ή άλλον που ενεργεί για λογαριασμό του διαγωνιζομένου, ποσού ίσου με το δέκα τοις εκατό (10%) του ετήσιου μισθώματος του ελαχιστου ορίου πρώτης προσφοράς (τιμή εκκίνησης) επί του οριζόμενου στη διακήρυξη ελαχίστου ορίου πρώτης προσφοράς (τιμή εκκίνησης), χωριστά για την κάθε θέση περιπτέρου.

Η εγγύηση συμμετοχής στη Δημοπρασία θα επιστραφεί με τη λήξη της δημοπρασίας στους διαγωνιζόμενους, εκτός του τελευταίου πλειοδότη και μέχρι την κατακύρωση των πρακτικών της δημοπρασίας, οπότε και θα αντικατασταθεί κατά την υπογραφή της σχετικής σύμβασης μίσθωσης με εγγυητική επιστολή αναγνωρισμένης Τράπεζας ή γραμμάτιο του Ταμείου Παρακαταθηκών και Δανείων αξίας ίσης με το 1/10 επί του επιτευχθησόμενου ετησίου μισθώματος, για την καλή εκτέλεση των όρων της σχετικής σύμβασης και η οποία θα επιστραφεί στον μισθωτή μετά τη λήξη ή τη με οποιοδήποτε τρόπο λύση της μίσθωσης άτοκα, με τον όρο ότι θα έχει εκπληρώσει εμπρόθεσμα και με ακρίβεια όλους τους όρους της σύμβασης και τις υποχρεώσεις του καθώς επίσης και την εμπρόθεσμη παραλαβή του μισθίου.

**Άρθρο 9- Εγγυητής**

Ο τελευταίος πλειοδότης υποχρεούται να παρουσιάσει αξιόχρεο εγγυητή, ο οποίος θα υπογράψει τα πρακτικά της δημοπρασίας και έτσι καθίσταται αλληλεγγύως και εις ολόκληρον υπεύθυνος με αυτόν για την εκπλήρωση των όρων της σύμβασης. Η εγγυητική του άρθρου 8 καταπίπτει υπέρ του Δήμου Αρταίων, εάν ο πλειοδότης με τον εγγυητή του αρνηθούν να υπογράψουν τα πρακτικά της δημοπρασίας. Οι αφερέγγυοι εγγυητές αποκλείονται. Σε περίπτωση δε θανάτου του εγγυητή ο δικαιούχος υποχρεούται σε διάστημα ενός (1) μηνός να ορίσει νέο εγγυητή του οποίου το αξιόχρεο θα ελέγξει η Οικονομική Επιτροπή.

**Άρθρο 10- Προϋποθέσεις Σύνταξης Ιδιωτικού Συμφωνητικού**

1. Ο τελευταίος πλειοδότης υποχρεούται μέσα σε δέκα (10) ημέρες από την κοινοποίηση σε αυτόν της εγκρίσεως του αποτελέσματος της δημοπρασίας από την Αποκεντρωμένη Διοίκηση Ηπείρου- Δυτ. Μακεδονίας, να προσέλθει στο Δήμο προκειμένου να υπογράψει το ιδιωτικό, μη ευθυνόμενου του Δήμου Αρταίων για τυχόν καθυστέρηση της παραδόσεως του ή εάν δεν εγκριθεί η δημοπρασία. Ο τελευταίος πλειοδότης δεν αποκτά δικαίωμα για αποζημίωση λόγω μη έγκρισης των πρακτικών της δημοπρασίας από τα κατά νόμο αρμόδια όργανα ή λόγω καθυστέρησης της εγκατάστασής του στο ακίνητο που θα προέρχεται από κάποιο νομικό ή πραγματικό κώλυμα που αφορά στον ίδιο.

2. Ο τελευταίος πλειοδότης υποχρεούται να προσέλθει με τον εγγυητή για την υπογραφή για την υπογραφή της σχετικής σύμβασης. Στην περίπτωση που ο τελευταίος πλειοδότης μετά την κοινοποίηση της απόφασης περί κατακυρώσεως ή εγκρίσεως του αποτελέσματος της δημοπρασίας δεν προσέλθει μαζί με τον εγγυητή του για την υπογραφή της σχετικής σύμβασης, τότε η κατατεθείσα εγγύηση συμμετοχής στην δημοπρασία, καταπίπτει υπέρ του εκμισθωτή άνευ δικαστικής παρεμβάσεως, ενεργείται δε αναπλειστηριασμός εις βάρος αυτού και του εγγυητή, ενεχομένων αμφοτέρων για την επί έλλατον διαφορά του αποτελέσματος της δημοπρασίας από την προηγούμενη τοιαύτη.

3. Με την υπογραφή του συμφωνητικού ο τελευταίος πλειοδότης υποχρεούται να καταθέσει **εγγυητική επιστολή**, αναγνωρισμένης τράπεζας στην Ελλάδα ή γραμμάτιο σύστασης παρακαταθήκης του Ταμείου Παρακαταθηκών και Δανείων που αναγνωρίζεται για εγγυοδοσίες, αορίστου διάρκειας, **ποσού ίσου με το 10% του επιτευχθέντος ετήσιου μισθώματος,** για την εξασφάλιση της εγκαίρου και εντός των υπό της διακηρύξεως οριζόμενων προθεσμιών, καταβολής μισθώματος.

4. Η εγγύηση αυτή παραμένει στα χέρια του εκμισθωτή (δήμος Αρταίων) μέχρι το τέλος της μίσθωσης και θα επιστραφεί στον μισθωτή μετά το τέλος αυτής, εφόσον δεν υπάρχουν μεταξύ των μερών διαφορές από τη μίσθωση. Σε περίπτωση λύσης της μίσθωσης από υπαιτιότητα του μισθωτή ή κήρυξης αυτού εκπτώτου, η εγγύηση καταπίπτει υπέρ του εκμισθωτή, ως συμφωνημένης από τώρα ποινικής ρήτρας.

**Άρθρο 11-Υποχρεώσεις Μισθωτή**

1.Ο Μισθωτής υποχρεούται όπως εντός δύο (2) μηνώναπό την υπογραφή του οικείου συμφωνητικού μίσθωσης να κάνει έναρξη πλήρους λειτουργίας του περιπτέρου **και εάν** εντός δύο (2) μηνών από την υπογραφή του συμφωνητικού δεν θέσει σε πλήρη λειτουργία το περίπτερο, ο εκμισθωτής Δήμος Αρταίων θα δύναται να κηρύξει αυτόν έκπτωτο με τις σε βάρος του συνέπειες εκ της παραβιάσεως της μισθώσεως. Η μη συμμόρφωσή του προς την ανωτέρω υποχρέωση συνεπάγεται έκπτωση του μισθωτού μετά από προηγούμενη έγγραφη κλήση προς παροχή εξηγήσεων εντός προθεσμίας 48 ωρών. Στην περίπτωση αυτή η σύμβαση μίσθωσης λύεται, ο δε μισθωτής δεν έχει δικαίωμα να αναζητήσει το τυχόν υπόλοιπο καταβληθέν μίσθωμα, το οποίο καταπίπτει υπέρ του εκμισθωτή Δήμου Αρταίων, ως συμφωνημένης από τώρα ποινικής ρήτρας για παράβαση ουσιώδους όρου της μίσθωσης.

2.Τα τέλη καθαριότητας, ύδρευσης, φωτισμού, τηλεφωνικά τέλη κ.λ.π., καθώς και κάθε είδους φόροι, εισφορές, τέλη, κρατήσεις υπέρ τρίτων και κάθε άλλη δαπάνη θα βαρύνουν τον μισθωτή

3.Ο μισθωτής υποχρεούται να διατηρεί και να διαφυλάσσει το μίσθιο, τις υπέρ αυτού δουλείες, τα όρια αυτού και εν γένει το μίσθιο σε καλή κατάσταση, προστατεύοντας αυτό απέναντι σε κάθε καταπάτηση και ζημιές, διαφορετικά ευθύνεται σε αποζημίωση.

Απαγορεύεται οποιαδήποτε διαρρύθμιση, μετατροπή, προσθήκη και κατασκευή στο περίπτερο, χωρίς προηγούμενη έγκριση από το Δήμο και κατά περίπτωση από τις αρμόδιες αρχές (π.χ. Πολεοδομία, Τεχνική Υπηρεσία, κ.λ.π.). Σε περίπτωση που πραγματοποιηθούν τέτοιου είδους διαρρυθμίσεις κ.λ.π., πάντα ύστερα από έγκριση του Δήμου και των αρμοδίων αρχών, όλα τα έξοδα θα βαρύνουν το μισθωτή καθώς και οι εργοδοτικές εισφορές στο ΙΚΑ κ.λ.π. Οι τυχόν διαρρυθμίσεις, επισκευές, προσθήκες κ.λ.π. που θα γίνου, οι οποίες βαρύνουν αποκλειστικά το μισθωτή, παραμένουν μετά τη λήξη της σύμβασης παραχώρησης σε όφελος του περιπτέρου, χωρίς καμία απολύτως υποχρέωση του εκμισθωτή Δήμου Αρταίων, προς αποζημίωση του δικαιούχου, ούτε κατά τις διατάξεις περί αδικαιολόγητου πλουτισμού.

Ο μισθωτής δεν δικαιούται να αξιώσει από το Δήμο καμία απολύτως επισκευή, ούτε βελτίωση, προσθήκη κ.λ.π. στο περίπτερο, ούτε πριν αλλά ούτε και κατά τη διάρκεια της παραχώρησης.

4.Ο μισθωτής είναι αποκλειστικά υπεύθυνος έναντι κάθε Δημόσιας ή άλλης Αρχής, Ασφαλιστικού Οργανισμού ή οποιοδήποτε άλλο φορέα ή υπηρεσία που συνδέεται με τη χρήση του μισθίου αυτού αλλά και τυχόν τεχνικών επισκευών.

5.Ο μισθωτής υποχρεούται να διατηρεί απόλυτη καθαριότητα σε όλους τους χώρους του μισθίου και να τηρεί πλήρως τους γενικούς κανόνες της υγιεινής συμμορφούμενος απόλυτα στις οδηγίες της αρμόδιας Υγειονομικής Υπηρεσίας.

Ο μισθωτής υποχρεούται, όταν λήξει η σύμβαση, να παραδώσει το μίσθιο στην κατάσταση που το παρέλαβε, να αποκαταστήσει κάθε φθορά και βλάβη του χώρου καθώς επίσης θα έχει υποχρεωτικά εξοφλήσει κάθε είδος οφειλής που αφορά καθ΄οιονδήποτε τρόπο το μίσθιο.

6 Ο μισθωτής δεν απαλλάσεται από την πληρωμή του ενοικίου αν δεν έκανε χρήση του μισθίου χωρίς υπαιτιότητα του εκμισθωτή.

7.Ο μισθωτής δεν έχει δικαίωμα μείωσης του μισθώματος για βλάβη από θεομηνία ή άλλη οποιαδήποτε αιτία που τυχόν θα επέλθει μετά την κατακύρωση.

8. Οι υποχρεώσεις του πλειοδότη δικαιούχου και του εγγυητή του, αλληλεγγύως και σ΄ολόκληρο, αρχίζουν από της υπογραφής των πρακτικών της Δημοπρασίας.

9. Ο μισθωτής υποχρεούται να προσκομίζει κάθε εξάμηνο στις υπηρεσίες του Δήμου Φορολογική και Ασφαλιστική ενημερότητα ενώ θα πρέπει να είναι και Δημοτικά ενήμερος.

Η μη προσκόμισή τους, παρέχει τη δυνατότητα στο Δήμο να προβεί στην καταγγελία της σύμβασης.

10. Ο μισθωτής οφείλει να δέχεται τον έλεγχο από τα αρμόδια όργανα του Δήμου, για την εξακρίβωση της τήρησης των όρων της σύμβασης. Η παράβαση οποιουδήποτε από τους όρους συνεπάγεται της έξωσης του μισθωτή, βάση του νόμου.

11. Ο μισθωτής έχει την υποχρέωση να λειτουργεί το περίπτερο όλες τις ημέρες και ώρες που λειτουργούν ομοειδή και συναφή καταστήματα, με την τήρηση των νόμιμων όρων και προοϋποθέσεων.

12. Ο μισθωτής υποχρεούται να τηρεί τις προβλεπόμενες διατάξεις περί πωλούμενων προϊόντων στα περίπτερα.

13. Κατά τα λοιπά , ο μισθωτής υποχρεούται να τηρεί πιστά τον Κανονισμό Λειτουργίας του Δήμου Αρταίων

**Άρθρο 12-Παραχώρηση του Δικαιώματος σε Τρίτους**

Απαγορεύεται η αναμίσθωση, η υπεκμίσθωση και η εν γένει περαιτέρω παραχώρηση του δικαιώματος χρήσης σε τρίτους, με την επιφύλαξη των όσων αναφέρονται στην παρ. 7 του άρθρου 76 του Ν. 4257/2014, σύμφωνα με την οποία επιτρέπεται η εκμίσθωση μόνο για λόγους γήρατος ή αναπηρίας του δικαιούχου σε ποσοστό 67% και άνω, η οποία αποδεικνύεται βάσει των εκάστοτε ισχυουσών διατάξεων. Η διάρκεια της περαιτέρω μίσθωσης δεν μπορεί να υπερβαίνει το χρόνο λήξης της αρχικής μίσθωσης(παραχώρησης), ήτοι τα εφτά (7) χρόνια

Αντίγραφο του μισθωτηρίου συμβολαίου προσκομίζεται εντός τριάντα (30) ημερών στο Δήμο Αρταίων, ο οποίος εκδίδει πράξη με την οποία διαπιστώνεται η περαιτέρω παραχώρηση.Σε περίπτωση διακοπής της μίσθωσης τα συμβαλλόμενα μέρη υποχρεούνται να ενημερώσουν εντός τριάντα (30) ημερών τα αρμόδια γραφεία του Δήμου (Τμήμα Αδειοδοτήσεων & Ρύθμισης Εμπορικών Δραστηριοτήτων & Τμήμα Εσόδων).

Ο μισθωτής μπορεί να αναπληρώνεται από τον/την σύζυγο και τα ενήλικα τέκνα, τα στοιχεία των οποίων αναγράφονται στην πράξη παραχώρησης.

**Άρθρο 13 –Κληρονόμοι Μισθωτή**

Σε περίπτωση θανάτου του μισθωτή κατά τη διάρκεια της μίσθωσης, σύζυγος ή ενήλικα τέκνα που καθίστανται κληρονόμοι του μισθωτή, υπεισέρχονται αυτοδίκαια της παραχώρησης, εφόσον δηλώσουν την επιθυμία τους εντός τριάντα (30) ημερών στο Δήμο Αρταίων, με τους ίδιους όρους.

**Άρθρο 14 – Δικαίωμα Χρήσης Κοινόχρηστου χώρου**

Σε κάθε περίπτωση παραχώρησης του δικαιώματος χρήσης κοινόχρηστου χώρου, πέραν αυτού που καταλαμβάνει η κατασκευή του περιπτέρου, εφαρμόζονται οι διατάξεις του άρθρου 3 του ν. 1080/1980 και της παρ. ΣΤ.2 του Ν. 4093/2012, όπως εκάστοτε ισχύουν, καθώς επίσης και των σχετικών κανονιστικών αποφάσεων του Δημοτικού Συμβουλίου Αρταίων, που αφορούν στην παραχώρηση κοινόχρηστου χώρου στα περίπτερα και περί καθορισμού δημοτικών τελών χρήσης κοινόχρηστων χώρων, όπως κάθε φορά ισχύουν και με την υποχρέωση ο μισθωτής να συμμορφώνεται με τον Κανονισμό Λειτουργίας των Περιπτέρων του Δήμου, η δε ασφαλή διέλευση των πεζών και ιδιαίτερα των Α.Μ.Ε.Α. θα ελέγχεται από τις αρμόδιες αρχές.

**Άρθρο 15 – Ευθύνη του Δήμου**

Ο Δήμος δεν ευθύνεται απέναντι στο μισθωτή για την πραγματική κατάσταση στην οποία βρίσκεται το μίσθιο και για το οποίο έχει λάβει γνώση ο μισθωτής, ούτε υποχρεούται στην επιστροφή ή μείωση του μισθώματος, ούτε στη λύση της σύμβασης χωρίς την ύπαρξη σπουδαίου λόγου.

Σε περίπτωση κατά την οποία ο Δήμος θα αποφάσιζε να λύσει τη σύμβαση για οποιαδήποτε λόγο που ενδεχομένως εμφανιστεί μελλοντικά, η προκειμένη σύμβαση μπορεί να λυθεί μονομερώς από το Δήμο, αφού προηγουμένως ενημερωθεί εγγράφως και έγκαιρα ο μισθωτής.

Επίσης ο Δήμος δεν ευθύνεται για τη μη χορήγηση στο δικαιούχο οποιασδήποτε άδειας από τα αρμόδια όργανα, ενώ και σε περίπτωση αφαίρεσης της άδειας λειτουργίας, ο δικαιοούχος δεν απαλλάσεται από την υποχρέωση καταβολής του τιμήματος, όσο διαρκεί η σύμβαση παραχώρησης.

Το φερέγγυο των πλειοδοτών και εγγυητών είναι της απολύτου κρίσεως της διενεργούσης την δημοπρασία Επιτροπής, η οποία δικαιούται να ζητήσει και πρόσθετη ασφάλεια, εμπράγματο και μη, κατά την κρίσιν της.

Σε περίπτωση μετακίνησης του περιπτέρου σε άλλη θέση με ευθύνη του Δήμου, ο Δήμος αναλαμβάνει εξ΄ολοκλήρου το κόστος μετακίνησης, ενώ ο δικαιούχος δεν δικαιούται σε οποιαδήποτε αποζημίωση από διαφυγόντα κέρδη εφόσον η διάρκεια ολοκλήρωσης των έργων για τη μετακίνηση δεν ξεπερνάει τις είκοσι (20) εργάσιμες ημέρες.

**Άρθρο 16 – Έκπτωση Μισθωτή**

1.Η παράβαση κάθε όρου της παρούσας, θεωρουμένων όλων ουσιωδών, από τον μισθωτή, ανεξαρτήτων των λοιπών μέτρων των λαμβανομένων εις βάρος τούτου, δυνάμει της παρούσης, επιφέρει τη λύση της μίσθωσης και την αποβολή τούτου εκ του μισθίου με όλες τις νόμιμες εις βάρος του συνέπειες. Περί της εκπτώσεως του μισθωτού αποφασίζει το Δημοτικό Συμβούλιο.

2.Η εκ μέρους του εκμισθωτή σιωπηρή ανοχή παραβάσεως ή καταστρατηγήσεως διατάξεως της παρούσης δεν λογίζεται ωε έγκριση η παραίτηση δικαιώματος τινός ή τροποποίηση της παρούσης μισθώσεως ούτε παρέχει κάποιο δικαίωμα στον μισθωτή.

3.Η κήρυξη έκπτωτου του μισθωτή έχει τις εξής συνέπειες:

α) Εκπίπτει υπέρ του εκμισθωτή Δήμου Αρταίων η κατατεθείσα εγγύηση ως ποινική

ρήτρα μη υπολογιζόμενη εις τις τυχόν οφειλές του εκπτώτου μισθωτού από της

κοινοποίησης στον μισθωτή της περί εκπτώσεως αποφάσεως του Δημοτικού Συμβουλίου.

β) Υποχρεούται ο μισθωτής να παραδώσει το μίσθιο εντός δέκα πέντε (15) ημερών από της κοινοποίησης σε αυτόν της περί έκπτωσης απόφασης Δημοτικού Συμβουλίου.

Σε περίπτωση καθυστέρησης ή άρνησής του αποβάλλεται εκ του μισθίου είτε διοικητικώς, είτε δια αποφάσεως του Εισαγγελέα, είτε δικαστικώς ή κατά τις διατάξεις περί απόδοσης μισθίου του Κώδικα Πολιτικής Δικονομίας, ως αυτές ισχύουν όλων των μέτρων αυτών δυνάμενων να λαμβάνονται αθροιστικά και ταυτόχρονα.

**Άρθρο 17-Συμμετοχή στη Δημοπρασία**

Η συμμετοχή στη δημοπρασία συνεπάγεται την ανεπιφύλακτη αποδοχή όλων των όρων της παρούσας

Για κάθε τι που δεν προβλέπεται από την διακήρυξη αυτή, ισχύουν τα οριζόμενα από το Π.Δ. 270/81 περί καθορισμού όρων διενέργειας δημοπρασιών εκμίσθωσης πραγμάτων των Δήμων καθώς και από τις πρόσθετες προϋποθέσεις που τίθενται στο Ν. 4093/2012 όπως αντικαταστάθηκε με το άρθρο 76 του Ν. 4257/2014 (ΦΕΚ 43/Α΄/14-4-2014) και από τον Κανονισμό Λειτουργίας του Δήμου Αρταίων.

**Άρθρο 18-Επανάλψη Δημοπρασίας**

Η δημοπρασία επαναλαμβάνεται από τον Πρόεδρο της Επιτροπής εάν δεν παρουσιάστηκε σε αυτή πλειοδότης.

Η δημοπρασία επαναλαμβάνεται κατόπιν αποφάσεως του Δημοτικού Συμβουλίου όταν:

α. Το αποτέλεσμα αυτής δεν έχει εγκριθεί από την Οικονομική Επιτροπή ή το Δημοτικό Συμβούλιο ή την αρμόδια Διοικητική Αρχή λόγω ασύμφορου του επιτευχθέντος αποτελέσματος ή σφάλματος στη διενέργεια της δημοπρασίας.

β. Μετά την κατακύρωση της δημοπρασίας, ο τελευταίος πλειοδότης και ο εγγυητής του αρνούνται να υπογράψουν τα πρακτικά ή τη σύμβαση μίσθωσης, επίσης όταν μετά την κοινοποίηση στον τελευταίο πλειοδότη της εγκριτικής επί του αποτελέσματος της δημοπρασίας αποφάσεως δεν προσέλθει αυτός εμπροθέσμως για την σύνταξη και υπογραφή της σύμβασης.

Στη (β) περίπτωση η δημοπρασία, επαναλαμβάνεται εις βάρος του τελευταίου πλειοδότη και του εγγυητή αυτού, ως ελάχιστο δε όριο ορίζεται το επ΄ονόματι τούτου κατακυρωθέν ποσό, δυνάμενο να μειωθεί με απόφαση Δημοτικού Συμβουλίου.

Η Επαναληπτική δημοπρασία γνωστοποιείται με περιληπτική διακήρυξη του Δημάρχου αναφερομένης στους όρους της πρώτης διακήρυξης και δημοσιευομένης, πέντε (5) τουλάχιστον ημέρες προ της ημέρας της διενέργειας της δημοπρασίας, διεξάγεται δε σύμφωνα με τα όσα αναφέρθηκαν.

Η επανάληψη της δημοπρασίας ενεργείται με βάση τη δοθείσα τελευταία προσφορά.

Η δημοπρασία μπορεί να ματαιωθεί ή να αναβληθεί για μεταγενέστερο χρόνο με απόφαση της Οικονομικής Επιτροπής, η οποία λαμβάνεται σε τακτική ή έκτακτη συνεδρίασή της. Η ματαίωση ή αναβολή του διαγωνισμού μπορεί να ανακοινώνεται στους ενδιαφερόμενους πριν ή και κατά την ημέρα που έχει προγραμματιστεί να διεξαχθεί η δημοπρασία, με οποιονδήποτε τρόπο και δεν γεννά καμία υποχρέωση του Δήμου έναντι των διαγωνιζομένων για κάθε είδους δαπάνη ή άλλη τυχόν ζημία τους από την αιτία αυτή.

**Άρθρο 19-Δημοσίευση Διακήρυξης**

Η διακήρυξη θα δημοσιευτεί με φροντίδα του Δημάρχου τουλάχιστον δέκα (10) ημέρες πριν τη διενέργεια της δημοπρασίας με τοιχοκόλληση αντιγράφου αυτής στον πίνακα ανακοινώσεων του δημοτικού καταστήματος, σε πρόσφορο σημείο της έδρας του Δήμου και θα αναρτηθεί στην ιστοσελίδα του Δήμου Αρταίων ([www.arta.gr](http://www.arta.gr)).

Περίληψη της διακήρυξης θα δημοσιευθεί **σε μία ημερήσια εφημερίδα,** στον ιστότοπο του Δήμου ([www.arta.gr](http://www.arta.gr)) και θα αναρτηθεί στο Πρόγραμμα ΔΙΑΥΓΕΙΑ

**Άρθρο 20-Έξοδα δημοσίευσης Διακήρυξης**

Τα έξοδα δημοσιεύσεως στον τύπο και τα λοιπά έξοδα του μισθωτηρίου συμβολαίου, οι νόμιμες κρατήσεις, τα τέλη χαρτοσήμου κ.λ.π. βαρύνουν μονομερώς αυτόν που θα αναδειχθεί τελευταίος πλειοδότης και εξοφλούνται πριν από την υπογραφή του μισθωτηρίου.

Πληροφόρηση Ενδιαφερομένων

Πληροφορίες για τη δημοπρασία παρέχονται από το Γραφείο Εσόδων του Δήμου Αρταίων, ημέρες εργάσιμες και ώρες του Δήμου Αρταίων.

Διεύθυνση: Περιφερειακή οδός & Αυξεντίου. Τηλ: 2681362272 , πληρ.: Παππάς Χρήστος

Αντίγραφο της διακήρυξης χορηγείται στους ενδιαφερόμενους ύστερα από αίτηση που υποβάλλεται στην παραπάνω διεύθυνση μέχρι δύο ημέρερς πριν της καταληκτικής ημερομηνίας, ενώ θα βρίσκεται αναρτημένη και στην επίσημη ιστοσελίδα του Δήμου ([www.arta.gr](http://www.arta.gr)).

**Γ.** Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθμό 419 /2018**

**Ο ΠΡΟΕΔΡΟΣ**

**ΟΙΚΟΝΟΜΙΚΗΣ ΕΠΙΤΡΟΠΗΣ**

**ΤΣΙΡΟΓΙΑΝΝΗΣ Κ. ΧΡΗΣΤΟΣ**

***Ακριβές Αντίγραφο***

*Άρτα αυθημερόν*

*Με εντολή Δημάρχου*

*Ο Υπάλληλος*

*Γεώργιος Κ. Ντεκουμές*